Samsung, Xiaomi ва бошқа смартфонлар фойдаланувчилари хавф остида - Terabayt.Uz\nSamsung, Xiaomi ва бошқа смартфонлар фойдаланувчилари хавф остида\nКомпьютер хавфсизлиги бўйича шуғулланувчи Kryptowire компанияси ҳар йили Android операцион тизимига эга смартфонлардаги иловалар ҳақида ҳисобот эълон қилади. Тадқиқот ишлари АҚШ Ички хавфсизлик вазирлиги томонидан қўллаб-қувватланади.\nКомпания смартфонларда ишлаб чиқарувчилар томонидан ўрнатилган дастурий таъминот ва прошивкаларни ўрганади. 2019 йил учун чиқарилган энг сўнгги ҳисоботда, мутахассислар зарарли дастурлардан фойдаланиши мумкин бўлган 146 та хавфли иловани аниқлади. Бу ҳақда iXBT сайти хабар бермоқда.\nБу иловаларнинг барчаси ишлаб чиқарувчилар томонидан арзон нархли смартфонларга ўрнатилади. Улар фирибгарларга ички микрофон орқали суҳбатни эшитиш, бир томонлама кириш ҳуқуқини ўзгартириш, шунингдек, ишлаб чиқарувчига махфий маълумотларни узатишга имкон беради. Буларнинг барчаси рухсатсиз амалга ошади.\nШунга ўхшаш хавфли унсурлар 29 хил ишлаб чиқарувчининг смартфонларида топилган. Ушбу рўйхатдан Cubot ва Doogee каби нисбатан номаълум брендлар, шунингдек, Sony, Samsung ва Xiaomi каби таниқли компаниялар ўрин олган.\nЎртача, Android смартфони юз тадан тўрт юзгача олдиндан ўрнатиладиган иловаларга эга бўлишини ҳисобга олсак, улардаги бу нуқсонлар фойдаланувчилар учун жиддий ва ўсиб бораётган хавф ҳисобланади.\nМутахассисларнинг фикрига кўра, муаммо ҳал қилиб бўлмайдиган даражада. Kryptowire бош директори Анжелос Ставроу таъкидлашича, Google коднинг синчков таҳлилини ва Android экотизимига кирувчи маҳсулотлар учун дастурий таъминот етказувчининг жавобгарлигини талаб қилиши мумкин.\nҲусан Қодиров тайёрлади.


Сўнгги пушаймон - ўзингга душман - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 14 Апрел 2016\tКӯришлар: 1057\nХўжанд шаҳридаги 4-гимназияда бўлиб ўтган учрашув ёшлар ва ўсмирларнинг турли зарарли оқимларга қўшилиб қолиши олдини олишга бағишланди.\nМазкур учрашув давлат ҳокимияти Хўжанд шаҳар маҳаллий ижроия органи тузган махсус тадбирлар доирасида ўтказилди. Учрашувда қатнашган ҳуқуқ-тартибот органлари, Суғд вилояти диний уламолар кенгаши ва шаҳар маориф ва илм идораси вакиллари “Ёшлар ва ўсмирларнинг бузғунчи партия ва ҳаракатларга қўшилиб қолишлари\nолдини олиш, экстремизм ва террорчиликка қарши кураш” мавзусида ҳаётий мисоллар келтирган ҳолда сўзладилар.\nУчрашувдан сўнг “Суриядаги пушаймонлик” ҳужжатли филми кўрсатилди. Бу филмда йўлдан адашган ёшлар ва аёлларнинг аччиқ ҳаёти, ўз қилғуликларидан қаттиқ пушаймонда эканликлари кўрсатилган.\nГимназия директори Зулфия Ашурова мазкур учрашувнинг ёш авлод тарбияси учун ўта фойдали эканлиги, уларни тўғри йўлга бошлаш, ватанпарварлик ҳиссиётларини кучайтиришга хизмат қилишини таъкидлаб, тадбир ташкилотчиларига миннатдорчилик билдирди.\nТаълим муассасалари раҳбарларининг айтишларича, ўқувчи ёшлар билан ўтказилган учрашув ва суҳбатлардан сўнг “Сўнгги пушаймон – ўзингга душман” мақоли моҳиятига тушуниб етишган. Ёшлар ва ўсмирларнинг ўзлари гуноҳсиз инсонлар қонини тўкаётган, шаҳар-қишлоқларни вайрон қилаётган террорчиларга нисбатан қалбларида нафрат кучайганлигини айтишган.\nСуғд вилоятида яшаётган бир ярим минг нафар йигит кўнгилли равишда ҳарбий хизматга жўнаб кетди. Ҳарбий хизматга чақириқ бошланганига ўн кундан сал кўпроқ вақт ўтмасдан, аллақачон, вилоятда бу борадаги режа етмиш фоизга яқинлашиб қолди.\nЙигитлик бурчини адо этишга отланган ёшларни кузатиш учун Бобожон Ғафуров ноҳиясидаги Арбоб қасри амфитеатрида тантанали маросим бўлиб ўтди. Кўнгиллиларни кузатиш учун 7 минг нафардан ортиқ киши тўпланди. Улар орасида ота-оналар, офицерлар,Тожикистон қуролли кучлари сафида ҳарбий хизматни ўтаб қайтган йигитлар, турли касб эгалари бор эди.\nСуғд вилояти раиси Абдураҳмон Қодирий суғдлик йигитларнинг ихтиёрий равишда ҳарбий хизматга отланишлари уларнинг ватанпарварлик, эл-юрт хизматига шайлик, ўз бурчларини масъулият билан ҳис қилишларини яхши англашларидан дарак эканлигини таъкидлади.\nВилоятдаги ҳарбий комиссариатлар ходимлари бу йилги баҳорги чақириқ ҳар қачонгига кўра уюшқоқлик билан бошланганини қайд этишмоқда. Кўкламги чақириқнинг дастлабки кунлариданоқ Тоғли Мастчоҳ ва Зафаробод ноҳиялари ҳамда Истиқлол шаҳрида белгиланган режа бажарилди. Яна бир неча ноҳияда навбатдаги ҳарбий чақириқ режаси 80-85 фоизга етиб қолди.\nХалқимизда бир яхши одат бор – йигитлар ҳарбий хизматга отланар эканлар, уларга нон тишлатилади. Бу йигитларга оқ йўл тилашни, уларнинг хизматни эсон-омон тугатиб, ота-она бағрига қайтиб келиш ниятини англатади. Арбоб қасри амфитеатрида бўлиб ўтган тантанали кузатишда ана шу яхши одатни ҳам кўриш мумкин эди.\nҲарбий хизматга отланган йигитлар ва уларни кузатиш учун тўпланганлар вилоятнинг таниқли санъаткорлари ижросидаги куй-қўшиқларни мириқиб тинглашиб, рақсларни завқланиб томоша қилишди. Арбоб қасридаги чойхонада Ватан хизматига отланган йигитлар учун дастурхон ёзилди.\nҚариялар дуосини олган йигитлар ҳарбий қисмлар томон йўлга чиқишди.\nЎртача маош 565 сомонийга кўпайди\nГулистон шаҳрида Тожикистон истиқлолининг 25 йиллиги нишонланадиган йилнинг дастлабки уч ойида ўтган йилнинг худди шу даврига қараганда, 113 ярим миллион сомонийдан кўпроққа тенг маҳсулот ишлаб чиқарилди. Бошқачароқ айтганда, ишлаб чиқариш суръати деярли 142 фоиз ошди.\nАйни бир пайтда саноат корхоналарида саноатчиларнинг ўртача маоши 2361 сомонийга етди. Ўтган йилги кўрсаткич билан қиёсланганда, ўртача маош 565 сомонийга кўпайди.\n«Апрелевка», «Тожикистон-Хитой тоғ-кон-саноат ширкати», «Зарфишон», «Фаровон», «Хубон» каби мулк шакли турлича бўлган корхоналарда белгиланган режа 120-150 фоизгача бажарилди.\nГулистон шаҳрида ўтган уч ойда тайёрланган саноат маҳсулотлари вилоятдаги бу маҳсулотларнинг ўттиз фоизини ташкил этди.\nКитоб – ҳаёт кўзгуси\nГулистон шаҳрида «Китоб – ҳаёт кўзгуси» деб аталган адабий кеча бўлиб ўтди. У мамлакатимизда бошланган “Тожикистонда болалар ва ўсмирлар китоби ҳафталиги” фестивалига бағишланди.\nШаҳар маданият бўлимининг болалар кутубхонаси китоб мухлислари билан лиқ тўлди. Бу ерда янги китоблар, газета ва журналлар кўргазмаси очилди. Китобнинг инсон, жамият ҳаётида тутган ўрни ҳақида донишманд мутафаккирлар айтган, асрлар давомида ўз қадрини йўқотмаган ҳикматли сўзлар кутубхонага келганларни бефарқ қолдирмади.\nДавлат ҳокимияти Гулистон шаҳар маҳаллий ижроия органининг ижтимоий ишлар ва жамоатчилик билан алоқа қилиш бўлими мудири Илҳом Мадализода мазкур шаҳар раиси Матлубахон Амонзоданинг фестивал қатнашчиларига табригини ўқиб эшиттирар экан, ёш авлодни ватанпарвар, меҳнатсевар қилиб тарбиялашда, болаларнинг маънавий савиясини оширишда китоб муҳим ўрин тутишини таъкидлади. Тожикистон Халқ-демократик партиясининг Гулистон шаҳар ижроия қўмитаси раиси Каромат Қосимова, “Соҳил” газетаси бош муҳаррири Рустамжон Одизода, шаҳар марказлашган кутубхонаси мудири Бибиомина Мирзаева китоб билан дўстлашган боланинг ақли теран, зеҳни ўткир, дунёқараши кенг, эстетик завқи баланд бўлиши ҳақида ёрқин мисоллар келтирган ҳолда гапиришди.\nГулистондаги таълим муассасалари ўқувчилари ёддан айтган шеърлар, тожик адиблари асарлари асосида тайёрлашган саҳначалари кечада қатнашган болаларнинг китобга бўлган меҳр-муҳаббатларини янада оширди.\nБугун: 28-01-2020 09:44:46


Ўзбекистон – умумий уйимиз! – Department of Faculty and Hospital Surgery №1\nЎзбекистон миллатлараро тотувлик ва диний бағрикенглик соҳасида ўз анъаналарига доимо содиқ бўлиб, бу йўлдан ҳеч қачон оғишмасдан илгари боради. Мамлакатимизда турли миллат ва диний конфессиялар вакиллари ўртасида ўзаро ҳурмат, дўстлик ва аҳиллик муҳитини мустаҳкамлашга биринчи даражали эътибор қаратилади. Бу – бизнинг энг катта бойлигимиз ва уни кўз қорачиғидек асраб-авайлаш барчамизнинг бурчимиздир. Ш.Мирзиёев.\nМиллатпарварлик – инсоният тараққиётида миллатларнинг ўрни ва аҳамиятини тўғри тушуниш, Ер юзининг ҳар бир бурчагида мавжуд миллатларни тили, турмуш тарзи, ирқи, ташқи қиёфаси, урф-одатлари, дини, маданиятининг ўзига хос томонларидан қатъи назар, ҳурмат қилиш, уларнинг озодлиги, тенглиги, гуллаб-яшнаши учун шарт-шароитлар яратиб бериш тарафдори бўлиш.\nМиллатпарварлик ҳар бир кишидан миллатлар ва миллий муносабатлар соҳасида чуқур билимли бўлишни, миллатлар инсоният тарихида, унинг моддий ва маънавий маданиятининг шаклланишида, ҳозирги замон цивилизациясининг ривожланишида жиддий мавқега эга эканлигини билишни тақозо этади. Миллатпарварлик барча миллатларга баробар ҳурмат билан қараш, демакдир.\nЎз миллатини бошқа миллатлардан афзал кўриб, унга имтиёзлар беришни талаб қилиш ёки аксинча, ўз миллатига, унинг тили ва маданиятига бефарқ қараш миллатпарварлик қоидаларига зиддир. Шу билан бирга, миллатпарварлик барча миллатларни, уларнинг фарқ ва тафовутларини ҳисобга олмай туриб тенглаштиришни инкор этади. Ҳар бир миллатга бўлган муносабат шу миллатнинг истиқомат қилиб турган муайян шароитлари, тарихи, унинг шу асосда бошқа миллатлар билан ўзаро муносабатларига боғлиқ.\nМиллатлар ҳам инсонлардек хилма-хил ва турли-туман бўлганлиги боис, миллий муносабатларда, ҳар бир миллатга нисбатан сиёсат ўтказишда ниҳоятда эҳтиёткорлик, муомала маданияти ва эътиборчанлик талаб қилинади. Ҳар бир инсоннинг миллатпарварлиги авваламбор унинг ўз миллатига, унинг тилига, маданиятига, анъаналари, урф-одатлари ва расм-русумларига бўлган муносабатида намоён бўлади. Лекин, миллатпарвар бу доирада чекланиб қолмайди, бошқа миллатларни ўз миллати билан тенг кўради.\nМустақил Ўзбекистоннинг юксалиши, ўзбек миллати гуллаб-яшнашининг тарафдори бўлган ҳар бир инсон миллатпарварлик қоидаларига содиқ бўлиши керак. Чунки, давлатимизнинг келажаги, биринчи навбатда, ўзбек миллатининг уюшқоқлиги, ғурури, тадбиркорлиги ҳамда миллий ҳудудимизда истиқомат қилиб турган ҳар бир кишининг, миллати, дини, тили ва эътиқодидан қатъи назар, кўнглини ола билиш, уни умуммиллий мафкурамиз атрофида бирлаштиришга, жипслаштиришга боғлиқ. Ўзбекистонда яшаб турган 130 дан ошиқ миллат ва элат вакиллари шу йўлдан бормоқдалар. Шу сабабли мустақиллик йилларида миллатлараро ҳурмат-иззат ва ҳамкорлик мустаҳкамланиб бормоқда.\nМиллатлараро тотувлик ғояси cайёрамизда яшаётган 1600 дан зиёд этник гуруҳларнинг тенг ҳуқуқлилик, ўзаро ҳурмат ва ҳамкорлик асосида тинч-тотув яшаш ғоясидир. Миллатлараро тотувлик ғояси миллатпарварлик ғоясидир. У барча миллат ва элатларни тили, урф-одати, анъаналари, байрамлари ривожланишини талаб этади. Миллатчилик, фашизм, миллий ва этник кўринишдаги урушларга қарши турадиган ягона маърифий ғоядир.\nАйниқса, бугун неофашизм бош кўтараётган цвилизациялараро тўқнашувлар содир бўлаётган шароитда миллатлараро тотувлик ғояси долзарб аҳамият касб этади. Ўзбекистонда миллатлараро тотувлик ғояси Ўзбекистон Республикасининг Конституцияси ва қонунларига сингдирилган. Жумладан, бош қомусимизнинг 8-моддасида «Ўзбекистон халқини, миллатидан қатъи назар Ўзбекистон Республикасининг фуқаролари ташкил этади», деган муҳим қоида белгиланб қўйилган.\nЎзбекистон Республикаси миллий этник жиҳатдан ўзига хос хусусиятга эга. Айни вақтда Ўзбекистон худудида ўз маданияти ва ўз анъаналарига эга бўлган 130 дан ортиқ миллат вакиллари яшайди. Улар ҳам мамлакатнинг барча фуқаролари қатори бир хил ҳуқуқ ва мажбуриятларга эга.\nЎзбекистон Республикаси Конституциясининг 4-моддасида кўрсатилганидек, Ўзбекистон Республикаси ўз ҳудудида истиқомат қилувчи барча миллат ва элатларнинг тиллари, урф-одатлари ва анъаналари ҳурмат қилинишини таъминлайди, уларнинг ривожланиши учун шароит яратади.\nЎзбекистонинг миллий-маданий ранг-баранглиги миллий ўзликни англашнинг ўсиши ва маънавий жихатдан қайта уйғониш билан чамбарчас боғлиқ бўлиб, жамиятнинг янгиланиши, унинг очиклигининг қудратли омили бўлиб хизмат қилади ҳамда республиканинг жахон ҳамжамиятига қўшилиши учун қулай шарт-шароитлар яратади.\nКўпмиллатли мамлакат сиёсатининг асосий мақсади миллатлараро тотувлик ва диний бағрикенгликни шакллантириш бўлиши зарур. Мустақилликнинг илк кунлариданоқ миллий сиёсатнинг ўзига хос йўли ишлаб чиқилдики, айни шу сиёсат миллий бағрикенгликнинг барқарор ривожланишига замин яратди. Ўзбекистонда шаклланган бундай миллий бағрикенгликдан кенг дунё жамоатчилиги ўрнак олишга интилаётгани ҳам бежиз эмас.\nЎзбекистонда яшовчи турли миллат вакилларининг маданий эҳтиёжларини қондириш учун миллий маданий марказлари фаолият юритади. Дастлабки миллий маданий марказлар корейслар, қозоқлар, яҳудийлар, арманлар томонидан республика вилоятларида 1989 йилда ташкил этилган. Бу марказларнинг чинакам ривожланиши ва равнақ топиши Ўзбекистон мустақилликка эришгандан кейин бошланди. Бу даврда уларнинг самарали фаолият кўрсатиши учун кенг имкониятлар яратилди. Натижада уларнинг сони йил сайин ортиб борди. Агар 1992 йилда 10 та миллий маданий марказ иш олиб борган бўлса, 1995 йилда уларнинг сони 72 тага, 2003 йилда 135 тага етди. Ҳозирга келиб эса, мамлакатда 138 та миллий маданий марказлар фаолият юритмоқда.\nЎзбекистон Республикасида яшовчи турли миллат вакилларини республика ижтимоий, маънавий‑маърифий ҳаётида фаол иштирок этишини таъминлаш миллий маданий марказлар фаолиятининг муҳим йўналишларидан биридир. Шунингдек, хорижий мамлакатлардаги турдош ташкилотлар ҳамда тарихий ватанлари билан дўстлик, ҳамкорлик, маданий‑маърифий алоқалар ўрнатиш ва ҳамдўстлик алоқаларини ривожлантириш, Республика байналмилал маданият маркази, турли давлат ва жамоат ташкилотлари ҳамда ижодий уюшмалар билан ҳамкорликда мамлакатда фуқаролар ҳамжиҳатлиги ва миллатлараро тотувликни мустаҳкамлашга кўмаклашиш марказнинг асосий вазифаларидир.\nЎзбекистон Республикаси Вазирлар Маҳкамасининг 1992 йил 13 январдаги Қарори билан ташкил этилган Республика байналмилал маданият маркази эса ушбу миллий маданият марказлар фаолиятини мувофиқлаштириб, уларга ташкилий ва услубий ёрдам кўрсатиб келмоқда.\nКонституциянинг 34-моддасида қайд этилганидек, Ўзбекистон Республикаси фуқаролари касаба уюшмаларига, сиёсий партияларга ва бошқа жамоат бирлашмаларига уюшиш, оммавий ҳаракатларда иштирок этиш ҳуқуқига эгадирлар. 58-моддада кўрсатилишича, давлат жамоат бирлашмаларининг ҳуқуқлари ва қонуний манфаатларига риоя этилишини таъминлайди, уларга ижтимоий ҳаётда иштирок этиш учун тенг имкониятлар яратиб беради. Ушбу қоидалар миллий маданий марказлар ташкил топишининг, улар фаолияти ва ривожланишининг ҳуқуқий асосидир.\nМиллий маданий марказларлар этномаданий эҳтиёжларни қондиришга, миллий қадриятларни сақлаш ва ривожлантиришга ҳамда мамлакатда миллатлараро тотувликни мустаҳкамлашга хизмат қилмоқда. Улар ўз миллий маданиятларини ривожлантириш билан бирга бир-бирлари билан яқин ҳамкорлик қилиб, Ўзбекистонда яшаётган турли миллат вакиллари орасидаги ўзаро ҳурмат ва ишончни мустаҳкамлашга ўзларининг муносиб ҳиссаларини қўшмоқдалар. Миллий маданий марказлар ва улар ишини мувофиқлаштирувчи Республика байналмилал маданият маркази фаолиятининг муҳим йўналишларидан бири – ёшлар ҳақида ғамхўрлик, мамлакатимиз келажаги бўлган баркамол авлодни шакллантиришга ҳисса қўшишдан иборат.\nЎтган йиллар мобайнида Республика байналмилал маданият маркази томонидан 30 дан зиёд илмий рисола ва тўпламлар, шунингдек, миллатлараро тотувлик ва истиқлол йилларидаги ютуқларни акс эттирувчи «Ўзбекистон – умумий уйимиз» альбом китоби, «Ўзбекистон – бағрикенг диёр», «Ўзбекистон Конституцияси – буюк келажагимиз кафолати», «Мустақил Ўзбекистонда миллатлараро муносабатлар ривожи» каби мақолалар тўпламлари чоп этилди.\nБугунги кунда Республика байналмилал маданият маркази мамлакатда яшаётган турли миллат вакилларининг маънавий-маърифий мулоқот масканига, ўзига хос дўстлик уйига айланган. Бу ерда мунтазам равишда халқ байрамлари, фестиваллар, барча миллат ардоғидаги ижодкорлар билан учрашувлар, семинарлар ва конференциялар ўтказиб келинади.\nМарказ томонидан ҳар йили икки марта тил байрами ўтказилади. Булар – ЮНЕСКО Бош конференцияси 30-сессиясида (1999 йил) 21 февраль – Халқаро она тили куни деб эълон қилинган ва 2000 йилдан 195 та аъзо давлатларда нишонланиб келинаётган «Халқаро она тили куни» ва Ўзбек тилига Давлат тили мақоми берилган кун ҳисобланади. Айни муносабат билан ҳар йили анъанавий тарзда ўзбек тили бўйича нотиқлик санъати танловини ташкил этиб келинади.\nБугун республикадаги барча олий ўқув юртларида турли миллатга мансуб талабалар таҳсил олади. Дунёнинг камдан кам мамлакатларида кузатиладиган яна бир ҳолат шуки, Ўзбекистонда таълим 7 тилда олиб борилади. Булар сирасига ўзбек ва қорақалпоқ тилларидан ташқари рус, қозоқ, туркман, тожик ва қирғиз тилларини киритиш мумкин. Яна бир диққатга молик жиҳат – Республикадаги оммавий ахборот нашрлари ҳам турли тилларда чоп этилади, қардош халқлар тилида радио ва телекўрсатувлар тайёрланаётгани Ўзбекистонда миллатлараро тотувликни янада мустаҳкамлашга хизмат қилмоқда.\nТарихдан маълумки, ўзбек халқи бошидан кечирган оғир қатағон йиллари ва иккинчи жаҳон уруши йиллари кўп ситамларга юзма-юз бўлган корейслар, немислар, турклар, поляклар, греклар, қрим-татар ва бошқа миллат вакиллари Ўзбекистонни Ватан тутдилар. Уларнинг ҳозирги авлодлари учун эса Ўзбекистон она Ватанга айланди. Чунки, улар шу ерда туғилиб, камолга етдилар, ҳаётда ўз ўринларини топдилар.\nЎзбекистонда миллати, дини, ирқи ва ижтимоий келиб чиқишидан қатъи назар, барча фуқароларнинг эртанги кунга бўлган ишончи, бугунги кундаги ҳаёти ва тақдиридан мамнунлиги уларнинг миллий ғоя атрофида мустаҳкам бирлашиб, яъни бир ёқадан бош чиқариб, «Ўзбекистон – умумий уйимиз», «Шу азиз Ватан барчамизники», «Қудратимиз – бирлик ва ҳамжиҳатликда», «Мақсад бир, ғоя бир, Ватан ягона», «Ватан ягонадир – Ватан биттадир» ғояларининг асл моҳиятини чуқур англаб етган ҳолда шу муқаддас Ватанинг буюк келажагини қуриш ва унинг мустақиллигини янада мустаҳкамлаш йўлида фидойилик билан сидқидилдан қилаётган меҳнат фаолиятларида, турли соҳаларда қўлга киритаётган ютуқларида ёрқин намоён бўлмоқда. Конституция орқали кафолатланган тенг ҳуқуқ ва кенг имкониятлар эса уларнинг кучига куч, қувватига қувват қўшиб, янгидан янги зафарлар сари илҳомлантирмоқда.


«Набий соллаллоҳу алайҳи васаллам: «Ким бир увқия қийматида моли бўлатуриб сўраса, хиралик қилган бўлади», дедилар».\n«Набий соллаллоҳу алайҳи васаллам: «Келажакда ҳузурингизга ёмон кўрилган жамоатлар келадилар. Бас, қачонки улар сизга келсалар, уларни табрик ила кутиб олинглар. Улар билан талаб қилган нарсалари орасини очиб қўйинглар. Агар адолатли бўлсалар, ўзларига фойда.\nЕр ости бойликлари-олтин, уран, кумуш, мис, қўрғошин, кўмир, нефт, темир ва ҳакозолар қанчалик катта бойлик эканини гапириб ўтирмаса ҳам бўлади.\nХалқимиз маънавий меросининг нодир намунаси «Алпомиш» достонида бойсунлик ака-ука бийлар Бойбўри билан Бойсарини бир тушунмовчилик билан юз кўрмас бўлиб кетишади. Ука ҳатто ота юртидан бош олиб кетишгача боради.\n“Закот” сўзи луғатда “поклик” ва “ўсиш” маъноларини билдиради. Закот берган кишининг моли покланади. Закот бермаган кишининг моли эса ичида закотга ҳақдорларнинг моли ҳам аралашган мол сифатида нопок бўлиб туради. Қачон закотини берса покланади, бўлмаса, йўқ.


НОМЗОДНИНГ ИШОНЧЛИ ВАКИЛЛАРИ - Ўзбекистон овози газетаси\nмамлакатимизнинг барча туман ва шаҳарларида сайловчилар билан учрашувлар ўтказмоқда\nМарғилондаги сайлов участкалари сайловга шай ҳолатга келтириб қўйилган. Қаерда уч-тўрт одам йиғилса, гап, албатта, Ўзбекистон Республикаси Президенти сайлови ҳақида бўлади.\n— Сайловолди ташвиқотидаги очиқлик, ошкоралик, номзодлар дастури билан батафсил танишиш имкони сайловчиларнинг сиёсий фаоллигини оширмоқда, — дейди Марғилон педагогика коллежи ўқувчиси Мафтуна Собирова. — Мен бу йил сайловда илк бор иштирок этаман. Оммавий ахборот воситалари орқали номзодлар ва уларнинг ишончли вакиллари сайловчилар билан ўтказаётган учрашувлардан хабардор бўлиб боряпман. Номзодларнинг дастурлари билан ҳам яқиндан танишдим. Дастурларнинг менинг истиқболим, оилам фаровонлиги, Ватаним равнақи учун нима бериши мумкинлигини таққослаб ўрганяпман. Бугун ЎзХДПдан Президентликка номзод Ҳотамжон Кетмоновнинг вилоятимиздаги ишончли вакили Маҳмуджон Маҳкамов билан учрашувга келдим. Ўзимни қизиқтирган саволларга жавоб топишимда бу яхши имконият, деб ўйлайман.\nУчрашув ўтадиган зал анча барвақт сайловчилар билан тўлди. Ишончли вакил иштирокчиларни Президентликка номзод Ҳотамжон Кетмоновнинг таржимаи ҳоли ва дастури билан таништирди.\nШундан сўнг сайловчилар номзоднинг дастури ва унинг устувор йўналишлари ҳақида ўз фикр-мулоҳазаларини билдирди.\n— Партиямизнинг бош ғояларидан бири ижтимоий ҳимоя эканини биласиз, — деди сўзга чиққан ЎзХДП фаоли Шавкатжон Эрматов. — Партиямиздан кўрсатилган номзоднинг дастурида бу борада муҳим таклифлар илгари сурилган. Мен бу дастурни қўллаб-қувватлайман. Кам таъминланган оилалар, ёлғизлар, ногиронлар, умуман, ижтимоий ҳимояга муҳтож кишиларга ғамхўрлик кўрсатиш ҳар бир фуқаро яхши турмуш шароитига эга бўлиши учун хизмат қилади. Шунинг учун бу тоифа одамлар давлат ва жамият томонидан қўллаб-қувватланиши керак. Президентликка номзод ўз дастурида ижтимоий ҳимояни кучайтириш, унинг самарадорлигини оширишнинг янгича ва ўзига хос йўлларини таклиф этмоқда. Улар боқимандалик кайфияти барҳам топишида, аҳоли, айниқса, ёшлар ишли бўлишида муҳим аҳамият касб этади.\nФикр-мулоҳазалардан кейин номзоднинг ишончли вакили сайловчиларнинг саволларига жавоб берди. Иш билан таъминлашнинг самарадорлигини ошириш, ёш кадрлар бандлиги ҳамда нафақалар билан боғлиқ айрим масалалар ҳақида фикр алмашилди.\nШундай учрашувлардан бири Самарқанд вилояти Булунғур туманида ҳам ўтказилди.\nУчрашувни Президент сайловини ўтказувчи 7-Самарқанд сайлов округи комиссияси аъзоси Бекзод Илчиев очди. Ҳотамжон Кетмоновнинг ишончли вакили, ЎзХДП Самарқанд вилоят кенгаши раиси Камолбой Исабеков йиғилганларни номзоднинг таржимаи ҳоли ва дастури билан таништирди.\nУчрашувда кам таъминланган оилаларни манзилли ижтимоий ҳимоя қилиш самарадорлигини янада ошириш, бунинг учун аҳоли бандлигини таъминлаш, нафақаларнинг тўғри тақсимланиши устидан назоратни кучайтириш масалалари ҳақида сўз борди. Номзоднинг дастурида бу борада илгари сурилган ғоя ва таклифларнинг аҳамиятига тўхталиб ўтилди.\n— Номзоднинг дастурида табиий монополия субъектлари томонидан аҳолига тақдим этиладиган коммунал хизматлар — электр ва иссиқлик энергияси, газ таъминоти, ичимлик суви етказиб бериш нархлари ва тарифларини такомиллаштириш каби устувор вазифалар ўрин олгани менга маъқул бўлди, — дейди Булунғур миллий ҳунармандчилик касб-ҳунар коллежи ўқитувчиси Сафарбой Алибоев. — Бу ғоялар аҳолининг турмуш шароитини янада яхшилашга хизмат қилади, деб ўйлайман.\nУчрашувда, шунингдек, партия фаоли, меҳнат фахрийси Муҳаррам Умирова, ЎзХДП Булунғур туман кенгаши раиси ўринбосари Мамашариф Неъматов ва бошқалар сўзга чиқиб, сайловчи фикри, хоҳиш-иродаси халқимиз фаровонлиги, мамлакатимиз равнақига хизмат қилишини таъкидлади, сайловчиларни Ҳотамжон Кетмонов номзодини қўллаб-қувватлашга чақирди.\nХоразм вилоятида ҳам Ҳотамжон Кетмоновнинг ишончли вакили сайловчилар билан учрашувлар ўтказмоқда. Шундай учрашувлардан бири Хонқа туманида бўлиб ўтди. Учрашувни 12-Хоразм округ сайлов комиссияси аъзоси Эргаш Худайназаров очди. Шундан сўнг номзоднинг ишончли вакили, ЎзХДП Хоразм вилоят кенгаши раиси Раимберган Сабуров сайловчиларни номзоднинг таржимаи ҳоли ва дастури билан батафсил таништирди.\nИшончли вакил номзоднинг дастури партиямиз дастурига ҳамоҳанглиги, ЎзХДП электорати бўлмиш ижтимоий ёрдамга эҳтиёжманд қатлам вакиллари манфаатларига қаратилгани ҳақида кенгроқ тўхталди. Бандлик масалаларига алоҳида эътибор қаратилди. Айниқса, қишлоқ жойларида бу масала муҳим аҳамиятга эга экани таъкидланди.\n— Кам таъминланган оилаларга ҳар ойда тўланадиган моддий ёрдам ва ижтимоий нафақаларни мақсадли фойдаланиш шарти билан бир марталик тўловга алмаштириш механизмини ишлаб чиқиш таклифи кўпчиликнинг эътиборини тортмоқда, — деди номзоднинг ишончли вакили. — Бу таклиф ўзининг ҳаётий асосларига эгадир. Чунки бир марталик тўлов орқали уйда ишсиз ўтирган кўп болали аёллар, ёш йигит-қизлар касаначилик ёки кичик бизнеснинг бошқа бир йўналиши билан шуғулланиш имконига эга бўлади.\nУчрашувда номзод дастурининг мазмун-моҳияти, ундаги асосий йўналишлар юзасидан сайловчилар ўз фикр-мулоҳазаларини билдирди.\n— Ҳотамжон Кетмоновнинг дастурида аҳолини иш билан таъминлаш масаласига доир эътиборли таклифлар билдирилган, — дейди ЎзХДП фаоли Ҳожибой Абдураҳмонов. – Улар жойларда бандлик соҳасида ечимини кутаётган масалаларни ҳал этишга хизмат қилади, деб ҳисоблайман. Масалан, касб-ҳунар коллежлари битирувчиларига имтиёзли микрокредитларни тақдим этиш, ўз бизнесини очишда уларга янада қулай имкониятлар яратиш билан боғлиқ йўналишлар ёшларимиз ҳаётда ўз ўрнини топишида муҳим аҳамиятга эга бўлади.\nНомзоднинг ишончли вакили сайловчиларнинг саволларига жавоб берди ҳамда уларни Президент сайловида Ҳотамжон Кетмонов номзодини қўллаб-қувватлашга даъват этди.


Доимо ёш ва навқирон кўринишга ёрдам берувчи қимматли маслаҳатлар - XABARDOR.UZ\nДоимо ёш ва навқирон кўринишга ёрдам берувчи қимматли маслаҳатлар\nЁшингизга нисбатан анча ёшроқ кўриниш сирини биласизми? Бу савол эртами, кечми, барчани қийнаши аниқ. Барча уни турлича ҳал этади — кимлардир қаришга қарши кремлар орқали, бошқалар — ҳаёт тарзини ўзгартириш ёрдамида. Аслида, кремлар юзларингизни ажойиб кўринишга мажбурлаши мумкин, бироқ қуйидаги одатлар ва маслаҳатлар табиий йўл билан соғлом ҳамда ёш кўринишингизга ёрдам беради.\nНайчалар орқали ичманг\nИчимликлар ичишда найчалардан фойдаланиш яхши одатдек кўриниши мумкин, бироқ у оғиз атрофида ажинларни пайдо бўлишига олиб келади.\nЧекиш организм учун зарарли эканини тасдиқловчи сабабларнинг ниҳояси йўқ. Чекувчи инсон қанча ёш бўлишига қарамай, тезда қариб, бадбўй ҳид таратадиган одат чиқаради.\nАнтиоксидантлар истеъмол қилинг\nСоғлом парҳез танага мўъжиза бағишласа, В ва Е гуруҳи витаминлари ҳамда антиоксидантларига эга мева ва сабзавотлар ёш тери учун жуда зарур. Улар терини атрофдаги эркин радикаллардан ҳимоя қилишга ёрдам беради ва эпидермал ҳужайралардаги коллаген бузилишининг олдини олади.\nФерментли маҳсулотларни танланг\nКимчи, карам ва бошқа пробиотик маҳсулотлар ошқозон учун жуда фойдали ва эрта қариш билан яхши курашади.\nКўпроқ оқсил тановул қилинг\nКатта ёшдаги эркаклар агарда оғир жисмоний меҳнат билан шуғулланмаса кунига 100 грамм оқсил истеъмол қилиши лозим. Зўриқиш вақтида оқсил улуши уларга мутаносиб равишда ошиши керак.\nШакар миқдорини камайтиринг\nШакарни ҳаддан зиёд кўп истеъмол қилиш илк навбатда юзларга салбий таъсир кўрсатади ва натижада юз териси ёғли ва яллиғланадиган бўлиб қолади.\nИпак чойшабларда ухланг\nТабиий ипак матоси синтетика ва дағал пахта каби терини шикастламайди ва юзга салбий таъсир қилмайди.\nСоғлом ёғларга ўрганинг\nОмега 3 ёғ кислотасининг жуда кўп фойдали хусусиятлари мавжуд: улар организмга зарур витаминлар етказиб беради ва юрак-қон томир касалликлари пайдо бўлиш хавфини қисқартиради. Яна бир ижобий хусусият — суперзсоғлом тери.\nБел билан ётинг\nЧакка билан ухлаш юзга таъсир кўрсатади ва сезиларли ажинлар, шишларни пайдо қилади.\nДоим машқ қилинг\nФақатгина вазнни мунтазам назорат қилиш ва жисмоний машқлар шавқатсиз қаришга қарши яхши рақобатчи бўла олади. Организмнинг меъёрда ушлаб турилиши бу курашда ягона ғолибга айланишни кафолатлайди.


ЎзА - 200 дан ортиқ бўш иш ўринлари таклиф этилди\n200 дан ортиқ бўш иш ўринлари таклиф этилди\n05.12.2017 11:50 Чоп этиш версияси\nНукусда ўтказилган меҳнат ярмаркасида корхона-ташкилот ва муассасалар томонидан 200 дан ортиқ бўш иш ўринлари таклиф этилди.\nҚорақалпоғистон Республикаси Халқ таълими, Бандлик ва меҳнат муносабатлари вазирликлари ҳамда Ўзбекистон ёшлар иттифоқи Қорақалпоғистон Республикаси кенгаши ҳамкорлигида ташкил этилган тадбирда таклиф этилган вакант иш ўринлари 300 дан зиёд иштирокчида катта қизиқиш уйғотди. Иштирокчиларнинг кўпчилигига мутахассислиги бўйича ўзлари танлаган иш жойига йўлланма берилди.\n– 2014 йилда Нукус ҳуқуқшунослик коллежини тамомлаганман, – дейди Жадра Ағатоева. – Бугунги ярмаркада таклиф этилган иш ўринлари билан танишиб, “Нукус текстиль” масъулияти чекланган жамияти корхонасига ишга йўлланма олдим. Бундан жуда хурсандман.